CDXXIII.  Ad M. [Manassem] Aurelianensem episcopum.--De eodem argumento.   (Anno 1151, Jan. 26.) [  Ibid.,  661.]
Ex conquestione dilectorum filiorum nostrorum Pontii abbatis et fratrum Vizel. monasterii nuper accepimus, quod ecclesiam S. Machuti, quam He. praedecessor tuus eis donavit, et scripti sui auctoritate firmavit, contra justitiam eis abstuleris, et per violentiam detineas occupatam. Quia ergo monasterium ipsum B. Petri juris existit, et in sua ei deesse justitia non possumus, nec debemus: per praesentia tibi scripta mandamus, quatenus si eorum querimonia veritate innititur, aut ecclesiam ipsam memorato abbati et fratribus ejus in pace restituas, aut in praesentia venerabilis fratris nostri Hu. Senonensis archiepiscopi exinde justitiam facias.
Datum Ferentini, VII Kal. Februarii.